Psenptais III
Psenptais III (Aegyptie Pšerenptah), filius Petobastidis III et Herankh-Beludje, natus die 4 Novembris 90 a.C.n., fuit pontifex dei Phthae maximus in urbe Memphite ab anno 76 a.C.n. usque ad diem 14/15 Iulii 46 a.C.n. Psenptais ipse Ptolemaeum XII pharaonem Memphite incoronavit. Psenptais bis uxores duxit. Ab uxore prima, nomine hodie incognito, genuit filiam Kheredankh; ab altera Taemuthe genuit filium Imuthim-Petobastim patris successorem, filiasque Berenicam, Herankh-beludje et fortasse Haran-tapedubast. Fons principalis de vita Psenptaidis est inscriptio funeraria cuius textus ab eo ipso compositus est; eruditis nomine "Stela Harris" recognoscitur.